สังคมข่าวหุ้นคาเฟอีน
****ฟันด์โฟลว์ หรือแรงซื้อของนักลงทุนต่างชาติ ไหลเข้าตลาดหุ้นไทยต่อเนื่อง วานนี้ ซื้อไปอีก 4.19 พันล้านบาท ส่งผลในช่วงเดือน 7 เดือนแรก (ขาดไป 1 วัน) ซื้อไปแล้ว 8 หมื่นล้านบาท ส่วน “ปริญญ์ พานิชภักดิ์” จาก บล.ซีแอลเอสเอ บอกว่า ตลาดหุ้นไทยยังไม่ถือว่า เข้าสู่สภาวะการซื้อมากเกินไป หรือ OVERBOUGHT เพราะมีปัจจัยต่างประเทศและในประเทศหนุนอยู่ และฟันด์โฟลว์เข้ามารอบนี้ก็ซื้อหุ้นทั้งตัวเป้ง ตัวกลางๆ และตัวเล็กๆ เจาะเข้าไปดูแบบละเอียด ทั้ง ROE ผลตอบแทน หรือนัยว่าไม่ใช่ซื้อแบบส่งเดช
29 ก.ค. 2559

****ฟันด์โฟลว์ หรือแรงซื้อของนักลงทุนต่างชาติ ไหลเข้าตลาดหุ้นไทยต่อเนื่อง วานนี้ ซื้อไปอีก 4.19 พันล้านบาท ส่งผลในช่วงเดือน 7 เดือนแรก (ขาดไป 1 วัน) ซื้อไปแล้ว 8 หมื่นล้านบาท ส่วน “ปริญญ์ พานิชภักดิ์” จาก บล.ซีแอลเอสเอ บอกว่า ตลาดหุ้นไทยยังไม่ถือว่า เข้าสู่สภาวะการซื้อมากเกินไป  หรือ OVERBOUGHT เพราะมีปัจจัยต่างประเทศและในประเทศหนุนอยู่ และฟันด์โฟลว์เข้ามารอบนี้ก็ซื้อหุ้นทั้งตัวเป้ง ตัวกลางๆ และตัวเล็กๆ เจาะเข้าไปดูแบบละเอียด ทั้ง ROE ผลตอบแทน  หรือนัยว่าไม่ใช่ซื้อแบบส่งเดช
******* SUPER : บริษัท ซุปเปอร์บล๊อก จำกัด (มหาชน) วันนี้จะเป็นวันสุดท้ายที่ถูกใช้เกณฑ์แคชบาลานซ์ หรือต้องใช้บัญชีเงินสดในการเทรดหุ้น แต่ตอนนี้ในวงการเขาพนันขันต่อกันว่า  5 : 1 หุ้น SUPER จะถูกใช้เกณฑ์แคชฯ ในรอบต่อไปอีกแน่นอน ก็ไม่รู้ว่าเกิดอะไรขึ้นกับหุ้น SUPER หรือว่าตลาดหลักทรัพย์ฯ ส่องเข้าไปเห็นอะไรหรือเปล่า หรือว่า “จอมทรัพย์ โลจายะ” บอสใหญ่ SUPER หน้าตาผิดระเบียบ ส่วนเจ้าตัวก็ได้แต่มึนๆ อึนๆ  ไป
*******อาทิตย์ นันทวิทยา ซีอีอี และเอ็มดีใหญ่ แบงก์ไทยพาณิชย์ ประกาศเตรียมปรับโครงสร้าง (ธนาคารรอบใหม่ ลดตำแหน่งลง จากเดิมกว่า 30 ตำแหน่ง เหลือเพียงกว่า 20 ตำแหน่ง) ฟังดูแล้วนี้ไม่ใช่โครงการเล็กๆ นะ และยังไม่รู้ว่าจะไปสะเทือนเลือนลั่นกับบุคลากรยังไงบ้าง จนเกิดคลื่นใต้น้ำหรือไม่ แต่ก็เอาใจช่วยนะ
******** “เสี่ยป้อง” สาระ ล่ำซำ ประธานเจ้าหน้าที่บริหาร แห่ง บมจ.เมืองไทยประกันชีวิต ล่าสุดประกาศลุยตลาดเวียดนาม เข้าร่วมทุนใน  MB Ageas Life Insurance Company Limited ในสัดส่วน 10%  คิดเป็นเงินลงทุน 110,000 ล้านดอง หรือประมาณ 174 ล้านบาท เพื่อทำธุรกิจประกันชีวิตในเวียดนาม ส่วนก่อนหน้านี้ก็เข้าไปในกัมพูชา และเมียนมา ไปแล้ว
*******ประสบความสำเร็จกับหุ้นไอพีโอตัวแรกของปี 2559 สำหรับ บล.ฟินันเซีย ไซรัส ในฐานะที่ปรึกษาทางการเงิน ของหุ้น EKH หรือ เอกชัยการแพทย์ คนที่อยู่ทั้งเบื้องหน้าและเบื้องหลัง ในการกำหนดราคาไอพีโอก็คือ “เฮียแกะ” สมภพ กีระสุนทรพงษ์ กรรมการผู้จัดการ แต่ที่เบื้องหลังกว่านั้นอีกก็คือ “ช่วงชัย นะวงศ์” เพราะบุคคลนี้รู้ดีว่า “นักลงทุนรายย่อย” (ที่มีสัดส่วนการลงทุนในตลาดหุ้นไทยกว่า 55-60%) นั้น ต้องการอะไร ขณะที่มาร์เก็ตแชร์เทรดหุ้นของฟินันเซียฯ ตอนนี้เกาะอันดับ 3 ไว้แน่น เฉลี่ยเกือบๆ 6% ก็ไม่แน่นะ เห็นมาเรียงๆ แบบนี้ จับพลัดจับผลู กระโดดขึ้นไปอยู่อันดับ 1 วันใดวันหนึ่งเอาดื้อๆ
****** น่าสงสารสำหรับ “เบญจา หลุยเจริญ” อดีต รมช.คลัง ที่ศาลอาญามีคำพิพากษาจำคุก ในคดีช่วยเลี่ยงภาษีซื้อหุ้น บมจ.ชินคอร์ปอเรชั่น (หรือหุ้น INTUCH  ในปัจจุบัน) เป็นเวลา 3 ปี โดยไม่รอลงอาญา พร้อมกับข้าราชการสรรพากรอีก 3 คน แต่ทั้งหมดก็พร้อมต่อสู้ในศาลอุทธรณ์ต่อไป และศาลก็ให้ประกันตัวทุกคน
******หลังประกาศสรรหาเอ็มดี แบงก์กรุงไทย (KTB) คนใหม่ ข่าวว่า มีคนมาสมัครอย่างน้อย 2 คน คนแรก เป็นคนใน “ปริญญา พัฒนภักดี” ปัจจุบันเป็นรองกรรมการผู้จัดการ KTB ส่วนอีกคนที่เป็นข่าวออกมานั่นคือ อดีต ผอ.แบงก์ออมสิน “วรวิทย์ ชัยลิมปมนตรี” ตอนนี้เป็นพ่อลูกอ่อนอยู่ แต่ข่าวว่า กรรมการสรรหาจากกระทรวงการคลัง ยังไม่ค่อยปลื้มเท่าไหร่กับรายชื่อ ส่วนตัวเต็งอย่าง “ระเฑียร ศรีมงคล” ซีอีโอ บัตรกรุงไทย หรือ KTC ที่ขุนคลัง “อภิศักดิ์” ปลื้มสุดๆ เพราะเคยร่วมทุกข์ร่วมสุขเมื่อครั้งเป็นนายแบงก์ด้วยกันมานาน ก็ไปติดขัดกับระเบียบของผู้สมัครที่ว่า ห้ามคนมีตำแหน่งบริหารในบริษัทลูกของแบงก์กรุงไทยมาสมัคร อะไรทำนองนั้นนั่นแหละ เลยฟาวล์ไป
******หุ้นร้อนประจำวันที่ 28 ก.ค. 2559 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) และขยายช่วงดำเนินการคือ บริษัท อสมท จำกัด (มหาชน) หรือ MCOT  ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่  29 ก.ค. 2559-18 ส.ค. 2559
****** “สมชาย พูลสวัสดิ์” แจ้งขอลาออกจากการเป็นกรรมการธนาคาร กรรมการบริหาร และกรรมการบรรษัทภิบาลและความรับผิดชอบต่อสังคม บมจ.ธนาคารกรุงไทย มีผลตั้งแต่ วันที่ 1 สิงหาคม 2559 เป็นต้นไป